ประกาศธนาคารแห่งประเทศไทย เรื่อง การแต่งตั้งกรรมการที่เป็นผู้บริหารและผู้บริหารระดับสูงของธนาคารพาณิชย์

ประกาศธนาคารแห่งประเทศไทย
ประกาศธนาคารแห่งประเทศไทย
เรื่อง
การแต่งตั้งกรรมการที่เป็นผู้บริหารและผู้บริหารระดับสูง
ของธนาคารพาณิชย์
 

๑.
เหตุผลในการออกประกาศ
โดยที่การดำเนินกิจการของธนาคารพาณิชย์ส่งผลกระทบต่อระบบเศรษฐกิจของประเทศและประโยชน์ของประชาชนโดยรวม
ทั้งประชาชนซึ่งเป็นลูกค้าผู้ฝากเงินผู้ใช้บริการต่างๆ และผู้ถือหุ้นรายย่อย
ธนาคารแห่งประเทศไทยตระหนักถึงผลกระทบดังกล่าว จึงได้กำหนดแนวทางและหลักเกณฑ์ต่างๆ
เพื่อส่งเสริมธรรมาภิบาลในระบบธนาคารพาณิชย์
สนับสนุนให้ธนาคารพาณิชย์ยกระดับมาตรฐานการดำเนินงานให้มีประสิทธิภาพพร้อมๆ
กับจริยธรรมทางด้านธุรกิจ อันจะนำไปสู่ความมั่นคงของระบบธนาคารพาณิชย์
เสถียรภาพทางเศรษฐกิจของประเทศไทย และประโยชน์โดยรวมของประชาชนในระยะยาว
การที่ธนาคารพาณิชย์จะบรรลุวัตถุประสงค์ดังกล่าว
กรรมการที่เป็นผู้บริหารและผู้บริหารระดับสูงซึ่งรับผิดชอบวางนโยบาย
กำกับดูแลและควบคุมการดำเนินงานของธนาคารพาณิชย์จะต้องเป็นผู้มีคุณสมบัติเหมาะสม
โดยเฉพาะอย่างยิ่งต้องเป็นผู้มีคุณธรรม
ไม่เคยมีพฤติกรรมอันส่อถึงการทุจริตหรือประพฤติมิชอบในด้านการเงินหรือส่อถึงการละเลยบกพร่องต่อหน้าที่จนก่อหรืออาจก่อให้เกิดความเสียหายอย่างร้ายแรง ดังนั้น จึงมีความจำเป็นต้องออกประกาศนี้เพื่อพิทักษ์รักษาประโยชน์ของประชาชน

๒. อำนาจตามกฎหมาย
อาศัยอำนาจตามความในมาตรา
๒๒ (๘) แห่งพระราชบัญญัติการธนาคารพาณิชย์ พ.ศ. ๒๕๐๕
ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการธนาคารพาณิชย์
พ.ศ. ๒๕๐๕ พ.ศ. ๒๕๒๘ ธนาคารแห่งประเทศไทยออกข้อกำหนดเกี่ยวกับการแต่งตั้งกรรมการที่เป็นผู้บริหารและผู้บริหารระดับสูงของธนาคารพาณิชย์
เพื่อพิทักษ์รักษาประโยชน์ของประชาชน ตามที่กำหนดในประกาศฉบับนี้

๓. ขอบเขตการบังคับใช้
ประกาศฉบับนี้ให้ใช้บังคับกับธนาคารพาณิชย์ตามกฎหมายว่าด้วยการธนาคารพาณิชย์ทุกธนาคาร
ยกเว้นสาขาของธนาคารต่างประเทศและกิจการวิเทศธนกิจของสาขาของธนาคารต่างประเทศ

๔. เนื้อหา
๔.๑ ในประกาศนี้
(๑) กรรมการที่เป็นผู้บริหาร
หมายความว่า กรรมการที่มีส่วนร่วมในการบริหารงานให้แก่ธนาคารพาณิชย์เต็มเวลา
และรับผลตอบแทนจากธนาคารพาณิชย์เป็นประจำทุกเดือนในรูปของเงินเดือนหรือผลตอบแทนอื่นที่เปรียบเสมือนเงินเดือน
และให้หมายความรวมถึง ประธานกรรมการ
ประธานกรรมการบริหารและประธานเจ้าหน้าที่บริหารด้วย
(๒) ผู้บริหารระดับสูง
หมายความว่า ผู้จัดการ รองผู้จัดการอาวุโส รองผู้จัดการ หรือผู้ซึ่งดำรงตำแหน่งเทียบเท่าที่กำหนดชื่อเป็นอย่างอื่นหรือบุคคลอื่นซึ่งธนาคารพาณิชย์ทำสัญญาให้มีอำนาจเด็ดขาดในการบริหารงานของธนาคารพาณิชย์
ตลอดจนผู้ซึ่งปฏิบัติงานให้แก่บุคคลอื่นนั้นด้วย
(๓) สถาบันการเงิน
หมายความว่า ธนาคารพาณิชย์ บริษัทเงินทุน บริษัทเครดิตฟองซิเอร์
๔.๒
ธนาคารพาณิชย์ต้องไม่แต่งตั้งหรือมีกรรมการที่เป็นผู้บริหารและผู้บริหารระดับสูงซึ่งมีลักษณะต้องห้ามอย่างใดอย่างหนึ่งหรือหลายอย่างดังต่อไปนี้
(๑)
มีปัญหาในการชำระเงินต้น หรือดอกเบี้ยกับสถาบันการเงิน
(๒) เคยถูกธนาคารแห่งประเทศไทย หรือสำนักงานคณะกรรมการกำกับหลักทรัพย์และตลาดหลักทรัพย์สั่งถอดถอนจากการเป็นผู้บริหารสถาบันการเงินหรือบริษัทหลักทรัพย์ใดมาก่อน
เว้นแต่ จะพ้นจากระยะเวลาที่กำหนดห้ามเป็นผู้บริหารแล้ว
หรือได้รับการผ่อนผันจากธนาคารแห่งประเทศไทยหรือสำนักงานคณะกรรมการกำกับหลักทรัพย์และตลาดหลักทรัพย์
แล้วแต่กรณี
(๓)
เคยถูกธนาคารแห่งประเทศไทย
หรือสำนักงานคณะกรรมการกำกับหลักทรัพย์และตลาดหลักทรัพย์
หรือหน่วยงานของรัฐทั้งในประเทศและต่างประเทศ
ซึ่งมีหน้าที่กำกับและควบคุมสถาบันการเงิน กล่าวโทษ ร้องทุกข์
หรือกำลังถูกดำเนินคดีในความผิดฐานฉ้อโกง หรือทุจริตตามกฎหมายว่าด้วยการธนาคารพาณิชย์
กฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์
กฎหมายว่าด้วยหลักทรัพย์และตลาดหลักทรัพย์
หรือกฎหมายว่าด้วยการกำกับและควบคุมสถาบันการเงินนั้น เว้นแต่ จะปรากฏว่าคดีถึงที่สุดโดยไม่มีความผิด
(๔) เคยทำหรือเกี่ยวข้องกับการดำเนินกิจการใดๆ
ที่มีลักษณะอันเป็นการหลอกลวงผู้อื่นหรือประชาชน
(๕) มีประวัติเสียหาย
หรือเคยมีพฤติกรรมที่แสดงถึงวิธีการทำธุรกิจที่ไม่เป็นธรรมหรือไม่น่าเชื่อถือ
(๖)
มีพฤติกรรมที่แสดงถึงการทำงานอันส่อไปในทางไม่สุจริต
(๗)
มีการทำงานที่แสดงถึงการขาดจรรยาบรรณหรือขาดมาตรฐานในการประกอบธุรกิจสถาบันการเงินหรือการประกอบวิชาชีพที่เกี่ยวข้องกับการเงิน
(๘)
มีการบริหารงานที่แสดงถึงการละเลยการทำหน้าที่ตามสมควรในการกลั่นกรองหรือตรวจสอบดูแลมิให้บุคคลที่อยู่ภายใต้การบังคับบัญชาฝ่าฝืนหรือปฏิบัติไม่ชอบด้วยกฎหมาย
หรือขาดจรรยาบรรณหรือขาดความรอบคอบที่พึงมีในการปฏิบัติหน้าที่
อันอาจก่อให้เกิดความไม่เชื่อมั่นในธุรกิจสถาบันการเงินโดยรวมหรืออาจก่อให้เกิดความเสียหายต่อชื่อเสียง
ฐานะหรือการดำเนินธุรกิจสถาบันการเงินอย่างมีนัยสำคัญ
หรือต่อลูกค้าของธุรกิจสถาบันการเงิน
๔.๓ ก่อนการแต่งตั้งบุคคลใดให้ดำรงตำแหน่งหรือทำหน้าที่เป็นกรรมการที่เป็นผู้บริหารหรือผู้บริหารระดับสูง
ธนาคารพาณิชย์ต้องตรวจสอบว่าบุคคลดังกล่าวมีคุณสมบัติและไม่มีลักษณะต้องห้ามตามที่กฎหมายกำหนดและตามประกาศนี้
๔.๔ ในกรณีที่ธนาคารแห่งประเทศไทยเห็นว่า
กรรมการที่เป็นผู้บริหารหรือผู้บริหารระดับสูงของธนาคารพาณิชย์มีลักษณะต้องห้ามตามที่ระบุใน
๔.๒ ธนาคารแห่งประเทศไทยมีอำนาจสั่งการหรือกำหนดเงื่อนไขใดๆ
ให้ธนาคารพาณิชย์ปฏิบัติก็ได้

๕.
วันเริ่มต้นบังคับใช้
ประกาศนี้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ
ณ วันที่ ๒๗ กรกฎาคม พ.ศ. ๒๕๔๗
หม่อมราชวงศ์ปรีดิยาธร เทวกุล
ผู้ว่าการ
ธนาคารแห่งประเทศไทย


















ศุภชัย/พิมพ์
๑๕ ตุลาคม
๒๕๔๗
อมราลักษณ์/พัชรินทร์/ตรวจ
๒๑
ตุลาคม ๒๕๔๗
A+B

[๑] รก.๒๕๔๗/พ๘๕ง/๔/๒๙ กรกฎาคม
๒๕๔๗